28/09/2022 | Administración LocalMunicipal
Porto do Son
Aprobación definitiva da modificación da Ordenanza de policía, bo goberno e medidas para fomentar e garantir a convivencia cidadá no espazo público do Concello de Porto do Son

Ao abeiro do disposto no artigo 70.2 da Lei 7/1985, de 2 de abril, reguladora das bases do réxime local, procédese á publicación do texto íntegro da modificación da Ordenanza de policía, bo goberno e medidas para fomentar e garantir a convivencia cidadá no espazo público do concello de Porto do Son, unha vez que se elevou a definitivo o acordo de aprobación inicial adoptado polo Pleno da Corporación na sesión do 12 de maio de 2022, e que é do seguinte teor literal: As ocupacións da vía pública ou espazos de uso público con postos de venda ambulante, carteis publicitarios de calquera tipo, macetas, ou outros análogos; así como aqueles establecementos de hostalaría ou comerciais que desexen establecer veladores, terrazas, mesas, cadeiras, toldos, etc., precisarán licencia municipal, e deberán cumprir co seguinte trámite: a) Deberán presentar unha solicitude no Rexistro Xeral do Concello achegando, asemade, copia da licencia de apertura do establecemento hostaleiro e copia do DNI en vigor da persoa solicitante. No caso de terrazas con peches perimetrais e tarimas achegarase unha memoria descritiva da actuación que se pretende acometer. Coa solicitude debe achegarse xustificante do pagamento da taxa (en réxime de autoliquidación ou depósito previo) que corresponda segundo as ordenanzas de aplicación en vigor. b) Realizada a solicitude, pola Policía Local comprobará a viabilidade da mesma. Nos casos que sexa preciso (terrazas con peches perimetrais e tarimas) emitirase o informe técnico oportuno e ademais no caso das tarimas, procederase á constitución de fianza. c) Unha vez emitidos os informes técnicos precisos, o órgano correspondente ditará resolución, da que se dará conta ao Departamento de Recadación e Tesourería do Concello a fin de que se proceda a efectuar a liquidación do tributo á persoa adxudicataria. A copia do licencia así coma a do recibo do tributo municipal deberá ser mostrada pola persoa interesada a calquera requirimento que lle fagan os axentes da autoridade. A denegación da licencia notificarase con expresión dos recursos procedentes. d) O tributo municipal polo establecemento de terrazas, veladores, cadeiras, mesas, etc, na vía pública rexerase polo disposto na Ordenanza Fiscal correspondente. Con independencia dos requisitos individuais que se fixen para os elementos obxecto desta regulación, a combinación destes deberá ser homoxénea e estar perfectamente integrada no ambiente urbano conforme aos criterios dos servizos técnicos. Non se permitirán as insercións de publicidade na instalación de terrazas e en calquera dos seus elementos, agás que as súas dimensións sexan mínimas, discretas e estéticas. A estes efectos, non se considerará publicidade a inserción do nome comercial ou logotipo do establecemento que poderá insertarse unicamente nos toldos. Con carácter xeral, non se permitirá a ancoraxe ao pavimento de ningún elemento da terraza. Excepcionalmente, nos casos debidamente xustificados e previstos nesta ordenanza, poderase autorizar a instalación de elementos ancorados. A autorización quedará condicionada ao depósito dunha fianza en garantía do custo de reposición e o importe será determinado polos servizos técnicos. Ao remate de cada xornada e do horario de peche do establecemento, deberanse retirar do espazo público todos os elementos da terraza. Non obstante, poderá autorizarse a permanencia do mobiliario da terraza no espazo público fora do horario de apertura, aínda que convenientemente recollido. Ao remate de cada xornada, deberanse realizar por parte do titular da ocupación, as tarefas de limpeza necesarias no chan ocupado. Todos os elementos da terraza deben manterse en perfecto estado de limpeza e conservación, e no caso de contar con mampara/xardineira, a mesma debe estar plantada con flores ou plantas ornamentais, coidadas e en bo estado. Aqueles terreos de dominio público no ámbito do municipio sobre os que recaía a competencia doutras administración públicas, sobre os que se pretenda situar as instalacións anteriormente referidas, suxeitaranse ás determinacións da presente ordenanza, sen prexuízo das propias condicións que impoñan as ditas administración no ámbito das súas respectivas competencias. Non se autorizaran terrazas que ocupen zonas de calzada ou estacionamento de vehículos. Non se permitirá a instalación de mostradores, barras ou outros elementos para o servizo da terraza, que deberá ser atendida dende o propio establecemento. Excepcional e puntualmente, e previa autorización, poderán autorizarse a súa instalación con motivo de festas, sen que en ningún caso poidan exceder do espazo autorizado para a terraza. A instalación na vía pública de reclamos publicitarios tales como encerados, atrís ou soportes de anuncios dos produtos á venda queda limitada á superficie obxecto de ocupación pola terraza autorizada. O desenvolvemento lonxitudinal máximo da terraza de cada establecemento, incluídas as súas protección laterais no seu caso, non superará o fronte da fachada ou fachadas do local soporte da actividade principal. A dimensión da terraza no seu conxunto deberá respectar en todo caso o paso de persoas, deixando como mínimo un itinerario peonil e unha distancia do mobiliario urbano, árbores ou límites físicos como pode ser un muro, edificio, casa, varanda, etc. de 1,5 metros. Si a ocupación se realiza sobre unha beirarrúa garantirase sempre un itinerario peonil libre mínimo de 1,5 metros. O ancho mínimo das beirarrúas sobre as que se permite a instalación de terrazas será de 2,5 metros, medidos dende a fachada do establecemento ata a cara exterior do beirado da beirarrúa. Si a ocupación se realiza nunha praza ou rúa peonil garantirase sempre un itinerario peonil libre mínimo de 1,5 metros e o ancho máximo permitido será proporcional ás dimensións da praza ou ancho da rúa para garantir a prioridade do seu uso público. En ambos casos, o ancho máximo será valorado tendo en conta estas circunstancias polos servizos técnicos. O ancho mínimo das rúas nas que se permite a instalación de terrazas será de 2,5 metros. Excepcionalmente, e atendendo á intensidade do tránsito peonil da vía, poderanse autorizar en rúas ou beirarrúas inferiores a 2,5 metros, terrazas formadas unicamente por elementos de dimensións reducidas, tales como mesas altas adheridas a fachada e dispostas en sentido lonxitudinal. En todo caso, debe quedar garantido o cumprimento do itinerario peonil mínimo libre de 1,5 metros. En calquera dos casos, o ancho total da terraza, incluíndo todos os elementos que a conforman non poderá exceder nunca de 8 metros. Para o cumprimento do requisito de integrabilidade, aceptarase o emprego de materiais tales como madeira tratada, aceiro, aluminio, ferro ou plástico de alta calidade ou combinacións destes. Queda prohibido o mobiliario de plástico con escasa presenza estética. As cores utilizadas deberán ser de gama cromática neutra, dentro da gama dos brancos, beiges, ocres, grises ou negros. En caso de que se pretenda a autorización de toldos ou parasois asociados á instalación de terraza, a persoa interesada deberá presentar, xunto coa solicitude, as características destes (deseño, cores, materiais e dimensións). Os toldos e parasois serán dunha única cor, dentro da gama dos brancos, beiges, ocres, grises ou negros. Os locais ubicados na fachada marítima de Porto do Son (Avenida de Galicia) e Portosín (Rambla, Praza do Curro e Paseo de Coira) co fin de homoxeneizar as terrazas ubicadas en estes espazos, utilizaran toldos e parasois con textil de cor RAL 1001 e estrutura de cor RAL 9016. En ningún caso estas instalacións impedirán a visibilidade de sinais de tráfico ou de información. Cando o establecemento estea pechado ou fóra do seu horario de apertura, os toldos e parasois deberán permanecer recollidos. Os toldos e parasois serán de material textil e a súa estrutura terá unha altura mínima de 2,20 metros. Non se permitirán peches ou paraventos laterais ou frontais suxeitos lateral ou frontalmente a toldos e parasois. O sistema de protección lateral ou frontal permitido será o definido no Anexo I. Sólo serán autorizables os toldos ancorados á fachada e non se permitirán toldos de instalación illada ou ancorados ó pavimento. Os toldos deben instalarse en todo caso, co límite da altura da planta baixa e si existise cornisa, sempre por debaixo da mesma. Si o toldo se instala na fachada dun edificio singular, con especial interese histórico ou patrimonial, deben respectarse os seus elementos. Sólo se autorizará a colocación de parasois facilmente desmontables e suxeitos mediante unha base de suficiente peso e material non oxidante, de maneira que non supoña perigo para os usuarios e viandantes e non provoque deterioro do pavimento. Non se permitirá a instalación de parasois ancorados ó pavimento. Tanto o voo como o pé de apoio quedarán dentro da superficie autorizada para a terraza e deberán ter unha altura mínima de 2,20m. Permitirase a colocación de mamparas/xardineiras cortaventos divisorias ou delimitadoras da superficie da terraza. Empregaranse non só como elemento decorativo, senón tamén como elemento delimitador e protector das instalacións de terrazas. As mamparas e peches perimetrais autorizables deben axustarse ás condicións específicas desta ordenanza reguladas no Anexo I. A altura máxima das mamparas, incluíndo tódolos seus elementos, non superará os 2,20 metros. Deben ser móbiles para poder ser recollidas cando o establecemento se encontre pechado ou fóra do horario de apertura do mesmo. Non poderán, en ningún caso, superar o ancho autorizado para a instalación da terraza. Con carácter xeral, non se autorizará a instalación de tarimas nas terrazas. De forma totalmente excepcional, e co fin de resolver cuestións que prexudiquen gravemente a actividade tales como pendente excesiva existente no emprazamento da terraza ou pavimentos en mal estado poderá autorizarse a instalación de tarimas en todo ou parte da superficie autorizada para a terraza. A solicitude deberá estar correcta e suficientemente motivada e os modelos e características das tarimas deberán ser aprobados polos servizos técnicos e deberán, en calquera caso, estar realizados con materiais inífugos, antideslizantes e non oxidantes. As tarimas deberán contar obrigatoriamente, como elemento de protección perimetral de mamparas cortaventos segundo modelo regulado no Anexo I desta normativa. As tarimas deberán cumprir a normativa de accesibilidade dentro do espazo ocupado e autorizado. Unha vez retirada a tarima o pavimento debe quedar nas mesmas condicións nas que se atopaba previamente á súa instalación. O interesado deberá presentar seguro de responsabilidade civil no cal se inclúa este elemento. Do mesmo xeito, deberá constituír unha fianza cuxo importe determinarán os servizos técnicos e que cubrirá o custe de reposición do pavimento no caso de que resultase danado. Nas terrazas poderán instalarse estufas ou quentadores e elementos de iluminación de baixo consumo que non supoñan emisión de ruídos. Non se admiten instalacións fixas e deberán retirarse cando o establecemento permaneza pechado ou fóra do horario de apertura do mesmo. Nas terrazas poderán instalarse aparatos de música e televisores sempre e cumpran cumpra a normativa en materia de ruídos. En todo caso, calquera instalación destas características deberá ser expresamente sometida a autorización e deberanse presentar a documentación específica da instalación e a mesma debe axustarse á normativa vixente. No caso de que se solicite autorización para colocar elementos de iluminación, estes non poderán, en ningún caso, orixinar deslumbramento nin outras molestias aos veciños/as viandantes nin vehículos. As terrazas que se encontren instaladas e autorizadas no momento da entrada en vigor da modificación da presente ordenanza poderán manter nas mesmas os elementos que as conforman ata o momento da súa substitución, momento no cal deben adaptarse á regulación vixente desta ordenanza. En todo caso establécese como prazo límite para a adaptación das que xa se encontren instaladas e autorizadas o prazo de 5 anos dende a entrada en vigor da modificación desta ordenanza. Quedan excluídos desta disposición os peches ou paraventos laterais ou frontais suxeitos lateral ou frontalmente a toldos e parasois, que deben ser retirados automaticamente coa entrada en vigor desta ordenanza. Quedan excluídos tamén os toldos e parasois ancorados ó pavimento, que deben adaptarse de forma automática ao regulado nesta ordenanza. Unha vez aprobada definitivamente a modificación desta Ordenanza será publicada no Boletín Oficial da Provincia da Coruña, entrando en vigor de acordo co establecido nos artigos 65.2 e 70.2 da Lei 7/1985, de 2 de abril, reguladora das Bases do Réxime Local. En Porto do Son, a 23 de setembro de 2022. O Alcalde, José Luís Oujo Pouso.